dh-unibe/image-text_koenigsfelden-charters-post-1500 huggingface dataset:
Wir, die aͤpptissinn ✳ unnd convent des gotzhusz Kùngsfeldenn, ✳ thuͤnd kundt
unnd bekennend ✳ offennlich mit disem brieff, ✳ als wir dann ussz ordnung
unnd ansächenn ✳ unnser herrenn unnd castenn voͤgtt, ✳ schulthessen und ràtt ✳
der statt Bernn, ✳ schuldig ✳ unnd pflichtig sinnd wordenn ✳ unnser mitschwestˀ
fròw Margreten Schachinn ✳ ir guͦtt, ✳ lybdinng ✳ unnd anders, ✳ so sy in unnser
gotzhusz gebraucht hàtt, ✳ wider ze bekˀenn, ✳ das wir aber ✳ besunder des barenn
gelts halb ✳ zü diser zitt nit vermogenn zetuͦnd. ✳ harumb, so gelobenn unnd
versprächenn wir ✳ by unnsern wirdenn, ✳ güttenn trùwen unnd ✳ erenn ✳
der genannpten unnser mitschwester ✳ usstännder sum̄ halb, ✳ die sich gebùrtt
zweighundert Rinisch guldinn, ✳ hiezwùschenn nächstkomenden wienachttenn
an alles verrer verziechenn, ✳ ouch an allenn irnn costenn und schad₎
uszrichtūng ✳ unnd bezalung zetünd, ✳ by verpflicht ✳ unnd insatzung ✳ unnsers
gotzhusz guͤtter, ✳ liegennder ✳ unnd varender, ✳ die sy ✳ unnd ir erbenn, ✳ wo
wir an thuͤnder bezalung sùmig wurden, ✳ mag angriffenn, ✳ verttigenn
unnd beziechenn ✳ bisz uff ir volkommēn benuͤgenn. ✳ unnd allso hieby
zuͤ belibenn ✳ unnd darwider nit zetùnd, ✳ züredenn ✳ nàch schaffenn
gethànn werdenn, ✳ verbinden wir unnsz ✳ für unns ✳ unnd unnser nachkomēn
by guͤttenn trùwenn ✳ mit entzichung aller fùnd, ✳ uszùg unnd gevaͤrd ✳
unnd was hiewieder sin möchte, ✳ unnd besunder desz rächtenn, ✳ so
ein gmeine verzichung ✳ àn vorganng einer sunderbarenn als unnùtz widerspricht,
enntzigenn ✳ unnd begàbenn habenn. ✳ in crafft disz brieffs, ✳ des zü urkùnd ✳ mit unnsers gotzhusz ✳ unnd convents uffgetrucktem sygel verwart ꝫcꝭ,
beschaͤchenn ✳ Viti unnd Modesti von xp̄i, unnsers herrenn, geburt zaltt ✳
fünfftzächenhundert ✳ zwaͤnntzig ✳ unnd vier jar.
1524 VI 15 . F. Argaù ( Königsfelden )
Viti & Modesti .1524 .
✳
Schachinn